Η εικαστική καλλιτέχνης Μαρίνα Προβατίδου αλλά ταυτόχρονα και μεταπτυχιακή φοιτήτρια μας στο μεταπτυχιακό πρόγραμμα σπουδών του τμήματος φωτογραφίας και οπτικοακουστικών,< Παραγωγή βίντεο ,οπτικοακουστικά μέσα και κινούμενα γραφικά > εκθέτει στο ΤΕΙ της Αθήνας.

Η ατομική της έκθεση με τίτλο "Γράψε μου τα Όνειρά σου" είναι ο εικαστικός της περίπατος σε ένα μείζον πρόβλημα που είναι υπαρκτό σήμερα σε όλη την Ευρώπη. Οι πρόσφυγες, οι μετανάστες, οι ξεριζωμένοι σε ένα ταξίδι δύσκολο και επικίνδυνο στο άγνωστο. Οι μορφοπλαστικές αναζητήσεις της Μαρίνας Προβατίδου το αναδεικνύουν και το αναδεικνύουν εικαστικά. Η καλλιτέχνης αποπειράται να ψηλαφίσει την οικουμενική συνείδηση μιας μεγάλης μεταναστευτικής η προσφυγικής ροής ενός κόσμου που καλείται να τοποθετηθεί απέναντι στο πεπρωμένο του.

Με τις διαισθητικές της συλλήψεις καταθέτει ως μαρτυρία την αγωνία της αλλά και το πάθος της για ζωή. Ψάχνει την ομορφιά και την ελευθερία να ονειρεύεσαι. Χρησιμοποιώντας εικόνες που μας παραπέμπουν σε συνειρμούς, μας τονίζει εικαστικά ότι στην γειτονιά μας γίνεται πόλεμος. Το κόκκινο ρούχο του στρατιώτη συμβολίζει το αίμα που χύνεται στην μεσόγειο ,τα φανταστικά ρούχα των προσφύγων η των μεταναστών τα βλέπει ως αρχαιοελληνικούς χιτώνες, ως μανδύες που έρχονται μέσα από την ιστορία, τις γραβάτες ως σύμβολο εξουσίας και σε αυτό το σύμβολο εξουσίας γράφει τα όνειρα τους για ένα πιθανόν νέο ξεκίνημα .Έτσι έρχονται οι γραφές και τα γράμματα των μεταναστών και των προσφύγων να τυπωθούν πάνω στις γραβάτες δίνοντας ένα επαναστατικό μήνυμα στο σύνολο της εγκατάστασης. Ένα μήνυμα που πιθανόν ποτέ δεν θα έχει παραλήπτες. Στο χαρακτικό της με τίτλο ,<Η Αλίκη στην χώρα των τραυμάτων >διαστάσεων < 1,86X1,00 .> ίσως το μεγαλύτερο χαρακτικό που έχει γίνει όχι μόνο στην Ελλάδα αλλά και την Ευρώπη όπως ανέφερε η καθηγήτρια της στην καλών τεχνών στην Αθήνα κ.Βίκυ Τσαλαματά. Στο έργο της αυτό μας δίνει την όρθια μορφή ενός κοριτσιού που ονειρεύεται ενώ όλες οι ενήλικες γυναίκες βρίσκονται κάτω, δεν πατάνε στα πόδια τους και είναι χαραγμένες με γήινα χρώματα, είναι χωμάτινες. Η σειρά των έργων που εκθέτονται από την Μαρίνα την Προβατίδου είναι άκρως βιωματική .Η αγαπημένη της γιαγιά πάντα της έλεγε όταν ήταν μικρή <είμαστε πρόσφυγες παιδάκι μου> .Αλλά δεν είναι βιωματική η σειρά αυτή μόνο γι αυτόν τον λόγο. Τα Χριστούγεννα του 2015 επισκέπτεται τον Έβρο, στο ποτάμι που μπορεί να διαχωρίζει αλλά και να ενώνει ,να πνίγει ανθρώπους αλλά και να οριοθετεί και συναντά τους λασπωμένους μετανάστες και πρόσφυγες που έρχονται. Τους ζητά ένα πράγμα. Γράψε μου τα όνειρα σου και συλλέγει τα μικρά κομμάτια χαρτί. Ζει την εμπειρία των ανθρώπων που έρχονται γεμάτοι όνειρα. Αποφασίζει να πειραματιστεί με τα νέα μέσα και το βίντεο και κάνει δύο εξαιρετικές προσπάθειες που παρουσιάζονται σε αυτή την έκθεση. Στην μία βάζει τους μετανάστες και τους πρόσφυγες να φωνάζουν μαμά, στην άλλη σκηνοθετεί μια περφόρμανς στα πλαίσια του μαθήματος του φωτισμού και της εικονοληψίας ως μεταπτυχιακή φοιτήτρια μου στο μεταπτυχιακό πρόγραμμα σπουδών ,< Παραγωγή βίντεο ,οπτικοακουστικά μέσα και κινούμενα γραφικά > που διδάσκεται στο ΤΕΙ της Αθήνας. Και της λέω ένα μεγάλο μπράβο.

Κατάφερε να μας πάει εκεί ,να μας δείξει το πρόβλημα. Γιατί κύριος σκοπός της τέχνης είναι με ποιητικό τρόπο να μπορέσει να μας κάνει να βλέπουμε τα προβλήματα που υπάρχουν γύρω μας και να μας ενεργοποιήσει , να ενεργοποιήσει ακόμη αυτούς που έχουν θέσεις ευθύνης και που διαχειρίζονται την παγκόσμια ειρήνη . Εξ άλλου για μένα η τέχνη δεν είναι τίποτε περισσότερο από μια πνευματική ενέργεια που με αισθητικά μέσα δια της τεχνικής, αποβλέπει να εκφράσει την ιδέα φιλτραρισμένη από τον εσωτερικό κόσμο του καλλιτέχνη και το έργο τέχνης γεννάται μέσα στο χρόνο, ζει στην ιστορία νικώντας την επειδή είναι μια υπερβατική και υπεριστορική αξία.

Το έργο τέχνης σκοπό έχει να ανυψώσει τον άνθρωπο, να τον κάνει να ζήσει αισθητικά καλύτερα μεταφέροντας του ταυτόχρονα τους προβληματισμούς, τις ευαισθησίες και τις ιδιαιτερότητες του καλλιτέχνη.

Αφού σας προσκαλέσω να επισκεφτείτε την έκθεση της Μαρίνας της Προβατίδου που εγκαινιάζεται την Τετάρτη 6 Απριλίου 2016, στις 11:45 π.μ., στον εκθεσιακό χώρο του συνεδριακού κέντρου του Τ.Ε.Ι. της Αθήνας και θα διαρκέσει έως την Παρασκευή 22 Απριλίου 2016 με ελεύθερη είσοδο, και εύχομαι να είναι καλοτάξιδη

θέλω να σας θυμίσω κάτι από τις σκέψεις του Bertolt Brecht (1898-1956):

"Χρειάζεται πολλά τον κόσμο για ν' αλλάξεις. Οργή και επιμονή. Γνώση και αγανάκτηση. Γρήγορη απόφαση, στόχαση βαθιά, μεγάλη υπομονή και ατελείωτη καρτερία. Κατανόηση της λεπτομέρειας και κατανόηση του συνόλου. Μονάχα η πραγματικότητα μπορεί να μας μάθει πως την πραγματικότητα ν’αλλάξουμε".

Ο επιμελητής της έκθεσης

Δρ. Γρηγόρης Βλασσάς

Καθηγητής Τ.Ε.Ι . Αθήνας

Διευθυντής του μεταπτυχιακού προγράμματος σπουδών του τμήματος φωτογραφίας και οπτικοακουστικών,< Παραγωγή βίντεο, οπτικοακουστικά μέσα και κινούμενα γραφικά >